Broj: 711-I-1481-P-161/21-02-8

Zagreb, 2. rujna 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo),u sastavu Nataše Novaković kao predsjednice Povjerenstva te Davorina Ivanjeka, Aleksandre Jozić-Ileković i Tatijane Vučetić kao članova Povjerenstva,na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na temelju vlastitih saznanja o mogućem sukobu interesa dužnosnika Darka Galića, općinskog načelnika Općine Privlaka,** na 140. sjednici, održanoj 2. rujna 2021.g., donosi sljedeću:

**ODLUKU**

1. **Pokreće se postupak za odlučivanje o sukobu interesa protiv dužnosnika Darka Galića, općinskog načelnika Općine Privlaka, zbog moguće povrede članka 14. stavka 1. ZSSI-a, koja proizlazi iz istovremenog obnašanja navedene dužnosti i obavljanja funkcije člana Uprave trgovačkog društva Dvanaesterac d.o.o.**
2. **Poziva se dužnosnik Darko Galić da, u roku od 15 dana od dana primitka ove odluke, dostavi Povjerenstvu očitovanje na razloge pokretanja ovog postupka te na ostale navode iz obrazloženja ove odluke.**

**Obrazloženje**

Povjerenstvo je u administrativnoj provjeri izvješća o imovinskom stanju dužnosnika Darka Galića, podnesenog dana 20. lipnja 2021.g. povodom ponovnog imenovanja na dužnost općinskog načelnika Općine Privlaka, utvrdilo da je dužnosnik u dijelu podataka *„Ostala članstva i funkcije dužnosnika u drugim pravnim osobama, udruženjima, udrugama i organizacijama“* naveo da obnaša funkciju člana Uprave, direktora trgovačkog društva Dvanaesterac d.o.o.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku.

Člankom 3. stavkom 1. podstavkom 39. ZSSI-a propisano je da se općinski načelnici i njihovi zamjenici smatraju dužnosnicima u smislu navedenog Zakona. Uvidom u Registar dužnosnika utvrđeno je da Darko Galić obnaša dužnost općinskog načelnika Općine Privlaka počevši od 20. svibnja 2021.g., a istu dužnost obnašao je i u prethodna dva mandata te je stoga, povodom obnašanja navedene dužnosti, obvezan postupati sukladno odredbama ZSSI-a.

Uvidom u podatke sudskog registra Trgovačkog suda u Osijeku utvrđeno je da je pod MBS: 080958051 upisano trgovačko društvo Dvanaesterac d.o.o., OIB: 30185397532. Kao jedna od osoba ovlaštenih za zastupanje društva upisan je Darko Galić, član Uprave, direktor, imenovan odlukom jedinog člana društva od 24. rujna 2015. godine.

Uvidom u OIB dužnosnika Darka Galića, navedenog u podnesenom izvješću o imovinskom stanju i OIB člana Uprave, direktora trgovačkog društva Dvanaesterac d.o.o. utvrđeno je da je riječ o istoj osobi.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

Iz prikupljenih podataka proizlazi da dužnosnik Darko Galić istovremeno uz obnašanje dužnosti općinskog načelnika Općine Privlaka, u razdoblju od 24. rujna 2015.g. pa nadalje, obavlja i funkciju člana Uprave, direktora trgovačkog društva Dvanaesterac d.o.o. te je Povjerenstvo stoga odlučilo kao što je navedeno u točki I. izreke.

 Sukladno odredbi članka 39. stavka 3. ZSSI-a, poziva se dužnosnik Darko Galić da u roku od 15 dana od dana primitka ove odluke dostavi Povjerenstvu pisano očitovanje u odnosu na razloge pokretanja ovog postupka, kao i na ostale navode iz ovog obrazloženja.

 Slijedom navedenog, Povjerenstvo je donijelo odluku kako je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Dužnosnik Darko Galić, elektroničkom dostavom
2. Objava na internetskoj stranici Povjerenstva
3. Pismohrana